ขบวนการช็อลลีมา

**ขบวนการช็อลลีมา** ( ) คือขบวนการสตาฮานอฟที่ได้รับการสนับสนุนจากรัฐในเกาหลีเหนือ โดยมีวัตถุประสงค์เพื่อส่งเสริมการพัฒนาเศรษฐกิจอย่างรวดเร็ว ขบวนการนี้เริ่มต้นใน ค.ศ. 1956 หรือ 1958 โดยเน้นไปที่ "แรงจูงใจทางอุดมการณ์เพื่อการทำงานหนักขึ้น" และการชี้นำส่วนตัวโดยคิม อิล-ซ็องมากกว่าการใช้วิธีจัดการเศรษฐกิจอย่างมีเหตุมีผล

ในทศวรรษ 1990 รัฐบาลพยายามเริ่มต้นขบวนการช็อลลีมาครั้งที่สองภายหลังทุพภิกขภัยในเกาหลีเหนือ ขบวนการช็อลลีมายังคงถูกนำมานำเสนอผ่านโปสเตอร์โฆษณาชวนเชื่อและสื่อต่าง ๆ จนถึงปัจจุบัน

## ต้นกำเนิด
คำว่าช็อลลีมามีต้นกำเนิดมาจากม้าบินในประมวลเรื่องปรัมปราจีน คำว่าช็อลลีมาสามารถแปลได้ว่า "ม้าพันลี้" หมายถึงความสามารถในการเดินทางได้ 1,000 ลี้ (500 กิโลเมตร; 310 ไมล์) ภายในวันเดียว นอกจากนี้ยังกล่าวกันว่าไม่มีมนุษย์ปุถุชนคนใดสามารถขี่มันได้ ม้านี้เป็นที่รู้จักจากการทำภารกิจที่ยากที่สุดให้สำเร็จและนำพาเหล่าวีรบุรุษไปสู่ชัยชนะ แนวคิดเรื่องช็อลลีมานี้ถูกนำมาใช้โดยคิม อิล-ซ็องเพื่อกระตุ้นคนงานในเกาหลีเหนือให้นำพาประเทศออกจากซากปรักหักพังของสงครามเกาหลีเพื่อให้ได้มาซึ่งชีวิตที่ดีขึ้นและประเทศที่มั่งคั่งยิ่งขึ้นในเวลาอันสั้น

คิม อิล-ซ็องเริ่มนำคำว่าช็อลลีมามาใช้ครั้งแรกในเดือนธันวาคม ค.ศ. 1956 ก่อนการเริ่มแผนห้าปี (ค.ศ. 1957–61) เพียงไม่นาน ในช่วงระยะเวลาห้าปีนี้ เกาหลีเหนือพยายามที่จะบรรลุการเปลี่ยนแปลงอุตสาหกรรมภายในประเทศไปสู่สังคมนิยม โดยดำเนินการเพื่อให้ทั้งอุตสาหกรรมและเกษตรกรรมกลายเป็นของรัฐโดยสมบูรณ์ และเพื่อให้สามารถพึ่งตนเองได้เป็นส่วนใหญ่ในการผลิตอาหาร เครื่องนุ่งห่ม และที่อยู่อาศัยสำหรับพลเมืองทุกคน คิม อิล-ซ็องเริ่มขบวนการช็อลลีมาเพื่อสร้างแรงจูงใจในการทำงานหนักเพื่อเห็นแก่ประเทศชาติเพื่อให้บรรลุผลตามที่ต้องการของแผนห้าปี ในการประชุมพรรคแรงงานเกาหลีที่จัดขึ้นในเดือนธันวาคม ค.ศ. 1956 คิม อิล-ซ็องเรียกร้องให้คนในชาติมีความกระตือรือร้นในการผลิตทางเศรษฐกิจมากขึ้น โดยเขากล่าวว่า "ขอให้เราผลิตให้มากขึ้น ฝึกฝนการประหยัด และทำตามแผนห้าปีให้เกินเป้าหมายก่อนกำหนด!" ภายในเวลาสี่ปี เป้าหมายของแผนห้าปีก็บรรลุผล

ความสำเร็จของขบวนการช็อลลีมาปรากฏให้เห็นเป็นครั้งแรกใน ค.ศ. 1957 เมื่อคิม อิล-ซ็องเรียกร้องให้คนงานในโรงงานแห่งหนึ่งในอำเภอคังดง (ใกล้เปียงยาง) ซึ่งมีความสามารถในการผลิตเหล็กเพียง 60,000 ตันให้ผลิตเพิ่มอีก 10,000 ตัน อย่างไรก็ดี โรงงานแห่งนั้นสามารถผลิตได้ถึง 120,000 ตัน มากกว่ากำลังการผลิตปกติถึง 60,000 ตัน ความสำเร็จนี้ได้รับความดีความชอบในฐานะที่เป็นการจุดคบเพลิงให้ขบวนการช็อลลีมา คำว่า "นักขี่ช็อลลีมา" (Chollima rider) ถูกนำมาใช้เรียกคนงานที่ผลิตได้เกินเป้าหมายที่ตั้งไว้ ชื่อตำแหน่งนี้ได้สนับสนุนให้ผู้คนทำงานหนักขึ้น รัฐบาลเกาหลีเหนือถึงกับเริ่มใช้คำขวัญ "ไม่ดื่มซุป" เพื่อให้คนงานไม่ต้องไปเข้าห้องน้ำบ่อยครั้ง

คำขวัญ "ให้เราพุ่งไปข้างหน้าด้วยจิตวิญญาณแห่งช็อลลีมา" ถูกนำมาใช้เพื่อช่วยสร้างแรงจูงใจแก่คนงาน ส่งผลให้มีการรายงานความสำเร็จในกิจกรรมทางเศรษฐกิจหลายด้าน เกาหลีเหนือมีอัตราการเติบโตทางอุตสาหกรรมรายปีสูงถึงร้อยละ 36.6 ในช่วงแผนห้าปี

ใน ค.ศ. 1959 ขบวนการทีมงานช็อลลีมา (Chollima Work Team Movement) ได้เริ่มขึ้น นี่คือระบบการแข่งขันแบบสังคมนิยมที่เกิดขึ้นระหว่างทีมคนงาน โดยยึดมั่นในวิถีชีวิตแบบคอมมิวนิสต์และทำงานภายใต้อุดมคติทางสังคมนิยมอันสูงส่งที่ว่า "หนึ่งเดียวสู่ทั้งปวง ทั้งปวงสู่หนึ่งเดียว" ทีมงานจะได้รับฉายาว่า "ทีมงานช็อลลีมา" โดยการตั้งเป้าหมายการผลิตที่สูงพอที่จะโดดเด่นท่ามกลางทีมงานอื่น ๆ ทั่วประเทศ และสามารถบรรลุเป้าหมายนั้นได้จริงจากการประเมินผลการแข่งขันภายใต้ระบบการประเมินระดับชาติ หากได้รับฉายานี้ หากได้รับฉายานี้ ทีมและสมาชิกในทีมจะได้รับสิ่งของอันเป็นเกียรติ เช่น ป้ายผ้า ธง และสมุดบันทึกที่ประทับตรานูนรูปช็อลลีมา

ขบวนการทีมงานช็อลลีมาริเริ่มโดยชิน อุง-ว็อน (진응원) ผู้ซึ่งจัดระเบียบเพื่อนคนงานในทีมของเขาเพื่อเป้าหมายในการผลิตให้ได้เกินกว่าโควตาที่ได้รับมอบหมายอย่างมาก ด้วยความสำเร็จของชินและการสนับสนุนจากรัฐบาล ขบวนการนี้จึงได้รับความสนับสนุนอย่างรวดเร็วและมหาศาล และชินก็ได้กลายเป็นแรงงานเกาหลีตัวอย่าง ขบวนการทีมงานช็อลลีมามีสมาชิกเพิ่มขึ้นถึง 178,000 คน ภายในเวลาไม่ถึงหนึ่งปีครึ่งหลังเริ่มต้น

## ผลกระทบ

อย่างไรก็ดี ขบวนการช็อลลีมานี้ไม่สามารถรักษาความสำเร็จไว้ได้ตลอดกาล ประเทศได้รับผลกำไรในระยะสั้นในแง่ปริมาณการผลิต แต่ต้องแลกมาด้วยคุณภาพที่ต่ำลง ระบบเศรษฐกิจเกิดการบิดเบือนเนื่องจากทรัพยากรถูกโยกย้ายไปเพื่ออุดหนุนอุตสาหกรรมบางประเภทอย่างหนัก ในขณะที่ละเลยภาคส่วนอื่น ๆ ที่จำเป็น นอกจากนี้ ความเหนื่อยล้าของมนุษย์ยังตามมาจากขบวนการนี้ แรงงานเริ่มขาดแคลนและทรัพยากรถูกใช้จนถึงขีดจำกัด ผลผลิตทางเศรษฐกิจเริ่มลดลง และภายใน ค.ศ. 1961 ประเทศก็เผชิญสภาวะแรงงานอ่อนล้าอย่างหนัก ในช่วงกลางทศวรรษ 1960 เกาหลีเหนือหยุดการประกาศสถิติทางเศรษฐกิจยกเว้นเพียงตัวเลขร้อยละที่เพิ่มขึ้นจากปีก่อนหน้าเท่านั้น ระบบเศรษฐกิจที่กำกับโดยคิม อิล-ซ็องจำเป็นต้องได้รับการปรับเปลี่ยนอย่างไม่ต้องสงสัย อย่างไรก็ดี ไม่มีนักเศรษฐศาสตร์คนใดที่เต็มใจหรือสามารถบอกเขาได้ว่าแผนเศรษฐกิจของเขานั้นต้องได้รับการแก้ไข เกาหลีเหนือไม่เคยประณามช็อลลีมาหรือยอมรับความล้มเหลวของมัน แม้แต่คิม จ็อง-อิลก็ยังกล่าวสุนทรพจน์ยกย่องช็อลลีมามาโดยตลอดจนกระทั่งเขาเสียชีวิต

ช็อลลีมายังคงได้รับการสนับสนุนและถูกนำมาใช้โดยระบอบเกาหลีเหนือในปัจจุบัน คำว่าช็อลลีมาและแนวคิดจากขบวนการในยุคแรกยังคงมีอยู่ในเกาหลีเหนือจนถึงทุกวันนี้ คิม จ็อง-อึนลงพื้นที่ให้คำแนะนำแก่สถานประกอบการอุตสาหกรรมหลัก ๆ เช่นเดียวกับที่คิม อิล-ซ็องเคยทำในอดีต คนงานเกาหลีเหนือถูก KCNA นำเสนอภาพลักษณ์ว่าเป็นผู้ที่ "เปี่ยมไปด้วยความมุ่งมั่นที่จะต่อสู้เพื่อชัยชนะในภารกิจการสร้างชาติที่รุ่งเรือง เพื่อตอบสนองอย่างสุดหัวใจต่อเสียงเรียกร้องของคิม จ็อง-อึนที่ว่า 'มุ่งไปข้างหน้าสู่ชัยชนะสุดท้าย!'"

ในด้านอื่น ๆ ของสังคมเกาหลีเหนือ คำว่า "ช็อลลีมา" ยังคงถูกนำมาใช้เพื่อพรรณนาถึงการบรรลุสิ่งที่คาดหวังอย่างรวดเร็ว โดยอ้างอิงถึงทั้งม้าในตำนานและถึงการเติบโตทางเศรษฐกิจในช่วงทศวรรษ 1950 ในช่วงปลายทศวรรษ 1990 เกาหลีเหนือเรียกร้องให้มีขบวนการช็อลลีมาครั้งที่สองเพื่อช่วยสร้างความเข้มแข็งแก่ชาติในช่วงเวลาที่เกิดการขาดแคลนพลังงานอย่างมหาศาลและทุพภิกขภัยอย่างรุนแรง

## การใช้งานในภายหลัง
ขบวนการช็อลลีมาเป็นขบวนการแรกจากบรรดาการณรรงค์ระดมมวลชนจำนวนมากในเกาหลีเหนือ และอาจเป็นขบวนการที่มีชื่อเสียงที่สุด ช็อลลีมากลายเป็นสัญลักษณ์ของเกาหลีเหนือ มีการสร้างรูปปั้นม้ามีปีกหลายแห่งทั่วประเทศ ที่สำคัญที่สุดคืออนุสาวรีย์ช็อลลีมาสูง 46 เมตรบนเนินเขามันซูในเปียงยาง อนุสาวรีย์นี้แล้วเสร็จใน ค.ศ. 1961 โดยสร้างขึ้นเพื่อ "เป็นเกียรติแก่ความกล้าหาญและจิตวิญญาณการต่อสู้อย่างไม่รู้จักพ่ายของประชาชนเกาหลี ดั่งเช่นม้ามีปีกในตำนานช็อลลีมาที่กล่าวกันว่าวิ่งได้หนึ่งพันลี้ในวันเดียว บนหลังม้ามีปีกนั้นประกอบด้วยกรรมกรที่ชู "จดหมายสีแดง" ของคณะกรรมการกลางพรรคแรงงานเกาหลี และหญิงชาวนาวัยเยาว์ที่ถือฟ่อนข้าว"

ช็อลลีมาถูกนำมาใช้เป็นชื่อยี่ห้อสำหรับรถบรรทุก รถประจำทาง และรถแทรกเตอร์ในเกาหลีเหนือ หนึ่งในเส้นทางรถไฟใต้ดินเปียงยางยังถูกเรียกว่าสายช็อลลีมา เช่นเดียวกับชื่อเล่นของฟุตบอลทีมชาติเกาหลีเหนือ ม้ามีปีกนี้ยังถูกนำไปพิมพ์ลงบนเงินตราเกาหลีเหนือตั้งแต่ ค.ศ. 1978 รวมถึงปรากฏอยู่บนดวงตราไปรษณียากร ล่าสุด จรวดขนส่งดาวเทียมที่พัฒนาโดยองค์การพัฒนาการบินและอวกาศแห่งชาติ (NADA) ก็มีชื่อเรียกว่าช็อลลีมา-1

## ดูเพิ่ม

*วิธีช็องซันนี
*การก้าวกระโดดไกลไปข้างหน้า
*ชูเช
*การเมืองเกาหลีเหนือ
*ขบวนการแซมาอึล
*ขบวนการสตาฮานอฟ

## หมายเหตุ

## อ้างอิง

## อ่านเพิ่ม
*
*

## แหล่งข้อมูลอื่น
*PYONGYANG WATCH: All the winged horses . . .
*New Evidence on North Korea's Chollima Movement and First Five-Year Plan (1957–1961)
*North Korea: a strange socialist fortress

หมวดหมู่:ประวัติศาสตร์การเมืองเกาหลีเหนือ
หมวดหมู่:เศรษฐกิจเกาหลีเหนือ